b'\n_START_ARTICLE_\nRuby Murray\n_START_SECTION_\nBarnestjerne\n_START_PARAGRAPH_\nRuby Florence Murray blev f\xc3\xb8dt i Donegall Road i det sydlige Belfast i Nordirland. Hendes stemmes enest\xc3\xa5ende lyd skyldtes delvis en halsoperation, som hun fik foretaget i den tidlige barndom. Hun turnerede som barnesanger og optr\xc3\xa5dte f\xc3\xb8rste gang p\xc3\xa5 tv tolv \xc3\xa5r gammel efter at v\xc3\xa6re blevet opdaget af Tv-produceren Richard Afton. P\xc3\xa5 grund af lovgivning, som regulerede b\xc3\xb8rns optr\xc3\xa6den p\xc3\xa5 scenen, m\xc3\xa5tte Murray imidlertid uds\xc3\xa6tte starten p\xc3\xa5 sin karriere i underholdningsindustrien. Hun vendte tilbage til Belfast og modtog undervisning p\xc3\xa5 fuld tid, til hun var fjorten \xc3\xa5r gammel.\n_START_SECTION_\nHitlistesucces\n_START_PARAGRAPH_\nEfter at hun var genopdaget af Afton, blev der indg\xc3\xa5et kontrakt med grammofonselskabet Columbia, og hendes f\xc3\xb8rste single, Heartbeat, n\xc3\xa5ede trediepladsen p\xc3\xa5 Englands hitliste i december 1954. Afton havde tilbudt hende en stilling som fast sanger \xc3\xad BBC\'s fjernsynsshow Quite Contrary som erstatning for Joan Regan. Softly, Softly, hendes anden single, n\xc3\xa5ede hitlistens f\xc3\xb8rsteplads i begyndelsen af 1955. Samme \xc3\xa5r satte Murray a hitlisterekord ved at have fem hits blandt top-20 i den samme uge, hvilket var en bedrift, som ikke blev overg\xc3\xa5et af andre i mange \xc3\xa5r._NEWLINE_1950\'erne var en travl periode for Murray, hvor hun havde sit eget tv-show, spillede en hovedrolle p\xc3\xa5 London Palladium sammen med Norman Wisdom, optr\xc3\xa5dte i en Royal Command Performance (1955), og turnerede med koncerter over hele verden. I en hel period p\xc3\xa5 52 uger, begyndende i 1955, havde Murray hele tiden mindst en single p\xc3\xa5 den engelske hitliste, og det p\xc3\xa5 en tid, hvor kun de f\xc3\xb8rste 20 singler blev medtaget p\xc3\xa5 listen._NEWLINE_Hun havde sammen med Frankie Howerd og Dennis Price hovedrollen i hendes eneste filmrolle som Ruby i farcen fra 1956: A Touch of the Sun. Der fulgte et par hits senere i det ti\xc3\xa5r, og Goodbye Jimmy, Goodbye, som l\xc3\xa5 nummer 10 i 1959, blev hendes sidste optr\xc3\xa6den p\xc3\xa5 hitlisten. EMI skabte et opsamlingsalbum af hendes hits p\xc3\xa5 CD i 1989, med sange, som j\xc3\xa6vnligt indgik i hendes optr\xc3\xa6den, som f.eks. Mr. Wonderful, Scarlet Ribbons og It\'s the Irish in Me. De opdaterede denne med udgivelsen af EMI Presents The Magic Of Ruby Murray i 1997, og et tripelalbum, Anthology \xe2\x80\x93 The Golden Anniversary Collection, i 2005 i anledning af 50-\xc3\xa5ret for, at hun toppede hitlisterne._NEWLINE_Ruby Murrays navn lever ogs\xc3\xa5 videre i rimende slang som rimende p\xc3\xa5 det engelske ord "curry", s\xc3\xa6dvanligvis med brug kun af fornavnet \'ruby\' i stedet for det fulde navn._NEWLINE_Et skuespil om Murrays life, Ruby, skrevet af Belfast-forfatteren Marie Jones, havde premiere p\xc3\xa5 Group Theatre i Belfast i april 2000.\n_START_SECTION_\nPrivatliv\n_START_PARAGRAPH_\nI sommeren 1957 m\xc3\xb8dte Murray Bernie Burgess, mens hun arbejdede i Blackpool, og forlod nogen tid efter Nordirland for at bo sammen med ham i England. Burgess blev hendes manager, og parret optr\xc3\xa5dte sammen i 1960\'erne. Efter at hendes f\xc3\xb8rste \xc3\xa6gteskab var blevet opl\xc3\xb8st, giftede hun sig med Ray Lamar og boede med ham i Torquay i Devon._NEWLINE_Murray fortsatte med at optr\xc3\xa6de til kort f\xc3\xb8r sin d\xc3\xb8d. Hun d\xc3\xb8de af leverkr\xc3\xa6ft, 61 \xc3\xa5r gammel i december 1996 i Torquay efter en lang kamp mod alkoholisme.'